CELEX: 52021DC0515
Language: mt
Date: 2021-06-02 00:00:00
Title: Rakkomandazzjoni għal RAKKOMANDAZZJONI TAL-KUNSILL li tagħti opinjoni tal-Kunsill dwar il-Programm ta’ Stabbiltà tal-Litwanja għall-2021

IL-KUMMISSJONI EWROPEA
            Brussell, 2.6.2021
            COM(2021) 515 final
            Rakkomandazzjoni għal
            RAKKOMANDAZZJONI TAL-KUNSILL 
            li tagħti opinjoni tal-Kunsill dwar il-Programm ta’ Stabbiltà tal-Litwanja għall-2021
            {SWD(2021) 501 final}
            
               
         
         
            
            
            
               Rakkomandazzjoni għal
            
            
               RAKKOMANDAZZJONI TAL-KUNSILL
            
            
               li tagħti opinjoni tal-Kunsill dwar il-Programm ta’ Stabbiltà tal-Litwanja għall-2021
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea,
            
            
               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politiki ekonomiċi
                  1
               , u b’mod partikolari l-Artikolu 5(2) tiegħu,
            
            
               Wara li kkunsidra r-Rakkomandazzjoni tal-Kummissjoni Ewropea,
            
            
               Wara li kkunsidra r-riżoluzzjonijiet tal-Parlament Ewropew,
            
            
               Wara li kkonsulta l-Kumitat Ekonomiku u Finanzjarju,
            
            
               Billi:
            
            
               (1)Fl-20 ta’ Marzu 2020, il-Kummissjoni adottat Komunikazzjoni dwar l-attivazzjoni tal-klawżola liberatorja ġenerali
                  2
                tal-Patt ta’ Stabbiltà u Tkabbir
                  3
               . Fil-Komunikazzjoni tagħha, il-Kummissjoni ppreżentat il-fehma tagħha li, minħabba r-reċessjoni ekonomika severa li kienet mistennija minħabba t-tifqigħa tal-COVID-19, il-kundizzjonijiet kienu jiġġustifikaw l-attivazzjoni tal-klawżola liberatorja ġenerali. Fit-23 ta’ Marzu 2020, il-Ministri tal-Finanzi tal-Istati Membri qablu mal-valutazzjoni tal-Kummissjoni. Il-klawżola liberatorja ġenerali tat lill-Istati Membri flessibbiltà baġitarja biex jittrattaw il-kriżi. Il-klawżola ffaċilitat il-koordinazzjoni tal-politiki baġitarji fi żminijiet ta’ reċessjoni ekonomika severa. L-attivazzjoni tagħha tippermetti diverġenza temporanja mill-perkors ta’ aġġustament lejn l-objettiv baġitarju ta’ terminu medju ta’ kull Stat Membru, dment li dan ma jkunx jipperikola s-sostenibbiltà fiskali fit-terminu medju. Fis-17 ta’ Settembru 2020, fl-Istrateġija Annwali tagħha għat-Tkabbir Sostenibbli, il-Kummissjoni ħabbret li l-klawżola liberatorja ġenerali se tibqa’ attiva fl-2021
                  4
               . 
            
            
               (2)Fl-20 ta’ Lulju 2020, il-Kunsill irrakkomanda lil-Litwanja
                  5
                biex tieħu l-miżuri kollha meħtieġa, skont il-klawżola liberatorja ġenerali, biex tindirizza b’mod effettiv il-pandemija, issostni l-ekonomija u tappoġġa l-irkupru li jirriżulta. Lil-Litwanja rrakkomandalha wkoll li, meta l-kundizzjonijiet ekonomiċi jippermettu, issegwi politiki fiskali li għandhom l-għan li jiksbu pożizzjonijiet fiskali prudenti f’terminu medju u tiżgura s-sostenibbiltà tad-dejn, filwaqt li ttejjeb l-investiment.
            
            
               (3)Ir-Rakkomandazzjoni tal-Kunsill dwar il-politika ekonomika taż-żona tal-euro tindika li l-politiki fiskali jibqgħu jsostnu l-Istati Membri kollha taż-żona tal-euro matul l-2021 u li l-miżuri politiċi jenħtieġ li jkunu mfassla għaċ-ċirkostanzi speċifiċi tal-pajjiż u jkunu f’ħinhom, temporanji u mmirati
                  6
               .
            
            
               (4) Meta jippermettu l-kundizzjonijiet epidemjoloġiċi u ekonomiċi, jenħtieġ li l-miżuri ta’ emerġenza jitneħħew gradwalment, waqt li jiġi miġġieled l-impatt soċjali u tas-suq tax-xogħol tal-kriżi. Jenħtieġ li jiġu segwiti politiki fiskali li jkunu mmirati lejn il-ksib ta’ pożizzjonijiet fiskali prudenti f’terminu medju u li jiżguraw is-sostenibbiltà tad-dejn, waqt li jittejjeb l-investiment. Jenħtieġ li l-Istati Membri jsegwu riformi li jsaħħu l-kopertura, l-adegwatezza, u s-sostenibbiltà tas-sistemi ta’ protezzjoni soċjali u ta’ saħħa għal kulħadd.
            
            
               (5)Fit-18 ta’ Novembru 2020, il-Kummissjoni adottat l-Opinjonijiet tagħha dwar l-Abbozzi tal-Pjanijiet Baġitarji tal-2021 tal-Istati Membri taż-żona tal-euro, li kienu bbażati fuq valutazzjoni kwalitattiva tal-miżuri fiskali. Il-Kummissjoni kienet tal-fehma li l-Abbozz tal-Pjan Baġitarju tal-Litwanja kien ġeneralment konformi mar-rakkomandazzjonijiet tal-politika fiskali adottati mill-Kunsill fl-20 ta’ Lulju 2020, u li l-biċċa l-kbira tal-miżuri inklużi fil-pjan kienu jappoġġaw l-attività ekonomika fl-isfond ta’ inċertezza konsiderevoli. Fil-21 ta’ Diċembru 2020, il-Litwanja ppreżentat l-Abbozz ta’ Pjan Baġitarju aġġornat għall-2021. Il-Kummissjoni kienet tal-fehma li l-Abbozz tal-Pjan Baġitarju tal-Litwanja kien ġeneralment konformi mar-rakkomandazzjonijiet tal-politika fiskali adottati mill-Kunsill fl-20 ta’ Lulju 2020, u li l-biċċa l-kbira tal-miżuri inklużi fil-pjan kienu jappoġġaw l-attività ekonomika fl-isfond ta’ inċertezza konsiderevoli. Madankollu, xi miżuri ma dehrux li huma temporanji jew akkumpanjati minn miżuri ta’ kumpens.
            
            
               (6)In-NextGenerationEU, li jinkludi l-Faċilità għall-Irkupru u r-Reżiljenza, jiżgura rkupru sostenibbli, inklużiv u ġust. Ir-Regolament (UE) 2021/241 li jistabbilixxi l-Faċilità għall-Irkupru u r-Reżiljenza
                  7
                (Recovery and Resilience Facility, RRF) daħal fis-seħħ fid-19 ta’ Frar 2021. Din il-Faċilità tipprovdi appoġġ finanzjarju għall-implimentazzjoni tar-riformi u tal-investiment, bl-involviment ta’ impuls fiskali ffinanzjat mill-UE. Se tikkontribwixxi għall-irkupru ekonomiku, għall-implimentazzjoni ta’ riformi u investimenti sostenibbli u li jsaħħu t-tkabbir, speċjalment għall-promozzjoni tat-tranżizzjoni ekoloġika u diġitali, u ssaħħaħ ir-reżiljenza u t-tkabbir potenzjali tal-ekonomiji. Min-naħa l-oħra se tgħin ukoll biex il-finanzi pubbliċi jerġgħu lura għal pożizzjonijiet aktar favorevoli fiż-żmien qrib u tikkontribwixxi biex tissaħħaħ is-sostenibbiltà tal-finanzi pubbliċi, tat-tkabbir u tal-ħolqien tax-xogħol f’terminu medju u twil.
            
            
               (7)Fit-3 ta’ Marzu 2021, il-Kummissjoni adottat Komunikazzjoni li tipprovdi orjentazzjonijiet ta’ politika biex jiġu ffaċilitati l-koordinazzjoni tal-politiki fiskali u t-tħejjija tal-Programmi ta’ Stabbiltà u Konverġenza tal-Istati Membri
                  8
               . Jenħtieġ li l-pożizzjoni fiskali ġenerali, li tqis il-baġits nazzjonali u l-Faċilità għall-Irkupru u r-Reżiljenza, tibqa’ sservi ta’ sostenn fl-2021 u fl-2022. Fl-istess ħin, billi hu mistenni li fit-tieni nofs tal-2021 l-attività ekonomika tiġi gradwalment għan-normal, jenħtieġ li l-politiki fiskali tal-Istati Membri jsiru aktar differenzjati fl-2022. Jenħtieġ li l-politiki fiskali tal-Istati Membri jqisu l-istat tal-irkupru, is-sostenibbiltà fiskali u l-bżonn li jitnaqqsu d-diverġenzi ekonomiċi, soċjali u territorjali. Fid-dawl tal-bżonn li jingħata appoġġ lill-irkupru sostenibbli fl-UE, jenħtieġ li l-Istati Membri b’riskji baxxi għas-sostenibbiltà jorjentaw il-baġits favur li tinżamm politika fiskali li sservi ta’ sostenn fl-2022, u li jqisu l-impatt tal-Faċilità għall-Irkupru u r-Reżiljenza. Jenħtieġ li l-Istati Membri b’livelli għoljin ta’ dejn isegwu politiki fiskali prudenti, filwaqt li jippreservaw l-investiment iffinanzjat nazzjonalment u jagħmlu użu minn sovvenzjonijiet fil-kuntest tal-Faċilità għall-Irkupru u r-Reżiljenza biex jiffinanzjaw proġetti addizzjonali ta’ investiment u riformi strutturali ta’ kwalità għolja. Għall-perjodu lil hinn mill-2022, jenħtieġ li l-politiki fiskali jkomplu jqisu s-saħħa tal-irkupru, il-grad tal-inċertezza ekonomika u kunsiderazzjonijiet ta’ sostenibbiltà fiskali. L-iffukar mill-ġdid tal-politiki fiskali lejn il-kisba ta’ pożizzjonijiet fiskali prudenti f’terminu medju, inkluż bl-eliminazzjoni gradwali tal-miżuri ta’ sostenn, se jikkontribwixxi biex tiġi ggarantita s-sostenibbiltà fiskali fit-terminu medju. 
            
         
         
            
               (8)Il-Komunikazzjoni tat-3 ta’ Marzu 2021 ħabbret ukoll il-fehma tal-Kummissjoni li d-deċiżjoni dwar id-diżattivazzjoni jew l-applikazzjoni kontinwata tal-klawżola liberatorja ġenerali jenħtieġ li tittieħed bħala valutazzjoni ġenerali tal-istat tal-ekonomija, bil-livell tal-attività ekonomika fl-UE jew fiż-żona tal-euro mqabbel mal-livelli ta’ qabel il-kriżi (tmiem l-2019) bħala kriterju kwantitattiv ewlieni. Fuq il-bażi tat-tbassir tar-rebbiegħa 2021 tal-Kummissjoni, fit-2 ta’ Ġunju il-Kummissjoni kkunsidrat li l-kundizzjonijiet kienu jiġġustifikaw li tkompli tapplika l-klawżola liberatorja ġenerali fl-2022 u li tiddiżattivaha mill-2023 ’il quddiem. Is-sitwazzjonijiet speċifiċi għall-pajjiż ikomplu jitqiesu wara d-diżattivazzjoni tal-klawżola liberatorja ġenerali
                  9
               .
            
            
               (9)Fit-30 ta’ April 2021 il-Litwanja ppreżentat il-Programm ta’ Stabbiltà tagħha tal-2021, b’mod konformi mal-Artikolu 4 tar-Regolament (KE) Nru 1466/97. 
            
            
               (10)Fl-2020, fuq il-bażi ta’ data vvalidata mill-Eurostat, id-defiċit tal-gvern estiż tal-Litwanja kien ta’ 7,4 % tal-PDG, filwaqt li d-dejn tal-gvern estiż żdied għal 47,3 % tal-PDG. Il-bidla annwali fil-bilanċ tal-baġit primarju kienet tammonta għal -8,0 % tal-PDG, inklużi miżuri baġitarji diskrezzjonali ta’ 7,1 % tal-PDG b’sostenn għall-ekonomija u għat-tħaddim tal-istabbilizzaturi awtomatiċi. Il-Litwanja pprovdiet ukoll appoġġ ta’ likwidità lill-kumpaniji u lill-unitajiet domestiċi (bħal garanziji u differiment ta’ taxxa, li ma għandhomx impatt baġitarju dirett u immedjat), ikkalkulat li jilħaq it-2,7 % tal-PDG.
            
            
               Fit-2 ta’ Ġunju 2021, il-Kummissjoni ħarġet rapport skont l-Artikolu 126(3) TFUE. Dan ir-rapport jiddiskuti s-sitwazzjoni baġitarja tal-Litwanja, billi d-defiċit tal-gvern estiż tagħha fl-2020 qabeż it-3 % tal-valur referenzjarju tal-PDG skont it-Trattat. Ir-rapport ikkonkluda li l-kriterju tad-defiċit ma ġiex issodisfat. 
            
            
               (11)Ix-xenarju makroekonomiku li jirfed il-proġettazzjonijiet baġitarji tal-Programm ta’ Stabbiltà huwa kawt fl-2021 u l-2022. Huwa mbassar li l-PDG reali jikber bi 2,6 % fl-2021 u bi 3,2 % fl-2022. Ix-xenarju makroekonomiku ma qiesx l-investimenti li għandhom jiġu ffinanzjati mill-Faċilità għall-Irkupru u r-Reżiljenza. Skont it-tbassir tar-rebbiegħa 2021 tal-Kummissjoni, il-PDG reali mistenni jikber bi 2,9 % fl-2021 u bi 3,9 % fl-2022. Il-proġettazzjonijiet tal-PDG tal-Kummissjoni huma ogħla primarjament minħabba l-preżunzjoni ta’ rkupru aktar b’saħħtu fid-domanda domestika, inklużi investimenti ffinanzjati mill-Faċilità għall-Irkupru u r-Reżiljenza. 
            
            
               (12)Fil-Programm ta’ Stabbiltà tiegħu għall-2021, il-gvern qed jippjana żieda fid-defiċit tal-gvern estiż minn 7,4 % tal-PDG fl-2020 għal 8,1 % tal-PDG fl-2021, filwaqt li l-proporzjon tad-dejn huwa ppjanat li jiżdied għal 52,1 % tal-PDG fl-2021. Skont il-programm, il-bidla fil-bilanċ baġitarju primarju fl-2021 meta mqabbel mal-livell ta’ qabel il-kriżi (2019) mistennija li tammonta għal -8,9 % tal-PDG, u tirrifletti l-miżuri baġitarji diskrezzjonali ta’ 5,2 % tal-PDG b’sostenn tal-ekonomija u tat-tħaddim tal-istabbilizzaturi awtomatiċi. Dawn il-proġettazzjonijiet huma konformi mat-tbassir tar-rebbiegħa 2021 tal-Kummissjoni, li jistenna li d-defiċit tal-gvern estiż fl-2021 jilħaq it-8,2 % filwaqt li l-proporzjon tad-dejn għall-PDG mistenni jilħaq il-51,9 % tal-PDG. 
            
            
               (13)B’rispons għall-pandemija tal-COVID-19, u għar-reċessjoni ekonomika, il-Litwanja adottat miżuri baġitarji biex issaħħaħ il-kapaċità tas-sistema tas-saħħa tagħha, trażżan il-pandemija, u tgħin lil dawk l-individwi u s-setturi li kienu partikolarment milquta. Dan ir-rispons politiku qawwi taffa t-tnaqqis fil-PDG, li, min-naħa tiegħu, naqqas iż-żieda fid-defiċit tal-gvern u d-dejn pubbliku. Il-miżuri fiskali jenħtieġ li jimmassimizzaw l-appoġġ għall-irkupru mingħajr ma jantiċipaw trajettorji fiskali futuri. Għalhekk, il-miżuri għandhom jevitaw li joħolqu piż permanenti fuq il-finanzi pubbliċi. Meta l-Istati Membri jintroduċu miżuri permanenti, jenħtieġ li jiffinanzjawhom kif xieraq biex jiżguraw newtralità baġitarja fuq terminu medju. Il-miżuri li ħadet il-Litwanja fl-2020 u fl-2021 kienu konformi mar-Rakkomandazzjoni tal-Kunsill tal-20 ta’ Lulju 2020. Uħud mill-miżuri diskrezzjonali adottati mill-gvern fl-2020 u l-2021 ma jidhrux li huma temporanji jew akkumpanjati minn miżuri ta’ kumpens. Lil hinn mill-orizzont tat-tbassir tal-Kummissjoni, fl-2023, l-impatt li jibqa’ minn dawk il-miżuri mhux temporanji huwa kkalkulat b’mod preliminari għal madwar 1 % tal-PDG, li jikkonsisti prinċipalment f’żidiet fil-pagi fis-settur pubbliku, fil-pensjonijiet u benefiċċji oħra. 
            
            
               (14)Il-Programm ta’ Stabbiltà għall-2021 jassumi investiment u riformi ffinanzjati minn sovvenzjonijiet fil-qafas tal-Faċilità għall-Irkupru u r-Reżiljenza li jammontaw għal 0,3 % tal-PDG fl-2021, 0,8 % fl-2022, 1,0 % fl-2023, u 0,9 % fl-2024. It-tbassir tar-rebbiegħa 2021 tal-Kummissjoni jinkludi dawn is-sovvenzjonijiet fil-proġettazzjonijiet baġitarji tagħha.
            
            
               (15)L-indikaturi stabbiliti tal-aġġustament fiskali stabbiliti fir-Regolament (KE) Nru 1466/97 iridu jitqiesu fil-kuntest taċ-ċirkostanzi attwali. L-ewwel nett, hemm inċertezza sinifikanti rigward l-istimi tad-distakk fl-output. It-tieni, hemm il-bżonn li l-politika fiskali tkun lesta biex tadatta malajr għall-evoluzzjoni tal-pandemija, bit-tranżizzjoni minn assistenza ta’ emerġenza għal miżuri aktar immirati ladarba jonqsu r-riskji tas-saħħa. It-tielet, il-kuntest attwali huwa kkaratterizzat minn rispons ta’ politika sinifikanti b’appoġġ għall-attività ekonomika. Fil-preżenza ta’ trasferimenti mdaqqsa mill-baġit tal-UE (bħal dawk mill-Faċilità għall-Irkupru u r-Reżiljenza), l-indikaturi stabbiliti ma jkoprux l-impuls kollu li jipprovdu l-politiki fiskali għall-ekonomija. F’dan l-isfond, il-bilanċ strutturali ma jidhirx li huwa adegwat fiċ-ċirkostanzi attwali. Il-parametru referenzjarju għan-nefqa jeħtieġ jiġi adattat
                  10
                u kkomplementat b’informazzjoni addizzjonali sabiex jikkunsidra b’mod sħiħ l-orjentazzjoni tal-politika fiskali.
            
            
               L-ewwel nett, u b’mod simili għall-approċċ segwit fil-valutazzjoni tal-Abbozzi ta’ Pjanijiet Baġitarji għall-2021, il-miżuri ta’ emerġenza temporanji ġew esklużi mill-aggregat tan-nefqa. Dawn il-miżuri ta’ emerġenza temporanji relatati mal-kriżi jappoġġaw is-sistemi tas-saħħa u jikkumpensaw lill-ħaddiema u lill-kumpaniji għat-telf fid-dħul minħabba l-lockdowns u l-interruzzjonijiet fil-katina tal-provvista; it-treġġigħ lura tagħhom mill-awtoritajiet pubbliċi jiddependi mir-ritorn għan-normalità tas-sitwazzjoni tas-saħħa pubblika u ekonomika. 
            
            
               It-tieni, sabiex tiġi vvalutata l-pożizzjoni fiskali kumplessiva fil-mument preżenti, jenħtieġ li t-trasferimenti mdaqqsa mill-baġit tal-UE (bħal dawk mill-Faċilità għall-Irkupru u r-Reżiljenza) jiġu inklużi fl-aggregat rilevanti tan-nefqa. 
            
            
               Għaldaqstant, il-pożizzjoni fiskali mbagħad titkejjel bil-bidla fin-nefqa primarja (netta tal-miżuri tad-dħul diskrezzjonali u bl-esklużjoni tal-miżuri ta’ emerġenza temporanji relatati mal-kriżi), inkluża n-nefqa ffinanzjata mis-sovvenzjonijiet fil-qafas tal-Faċilità għall-Irkupru u r-Reżiljenza u minn fondi oħra tal-UE. 
            
            
               Lil hinn mill-pożizzjoni fiskali kumplessiva, l-analiżi timmira li tivvaluta wkoll jekk il-politika fiskali nazzjonali hijiex prudenti u jekk il-kompożizzjoni tagħha hijiex favorevoli għal irkupru sostenibbli konsistenti mat-tranżizzjoni ekoloġika u diġitali. Minħabba din ir-raġuni tingħata attenzjoni partikolari lill-evoluzzjoni tan-nefqa kurrenti u tal-investiment primarji ffinanzjati fil-livell nazzjonali. 
            
            
               (16)Skont il-Programm ta’ Stabbiltà għall-2021 tal-Litwanja, id-defiċit tal-gvern estiż huwa ppjanat li jonqos għal 6,0 % tal-PDG fl-2022, l-aktar minħabba l-waqfien tal-miżuri ta’ appoġġ temporanji adottati fl-2020 u fl-2021. Il-proporzjon tad-dejn tal-gvern estiż huwa ppjanat li jiżdied għal 54,2 % tal-PDG fl-2022. Dawn il-proġettazzjonijiet huma konformi mat-tbassir tar-rebbiegħa 2021 tal-Kummissjoni, li jistenna li d-defiċit tal-gvern estiż ikun ta’ 6,0 % filwaqt li l-proporzjon tad-dejn għall-PDG mistenni jilħaq l-54,1 % tal-PDG.
            
            
               Fuq il-bażi tat-tbassir tal-Kummissjoni, il-pożizzjoni fiskali kumplessiva kif definita hawn fuq — inkluż ukoll l-impatt fuq id-domanda aggregata fl-2022 minn investiment iffinanzjat mill-baġits nazzjonali kif ukoll tal-UE, speċjalment il-Faċilità għall-Irkupru u r-Reżiljenza — hija kkalkulata li tkun -2,0 % tal-PDG
                  11
               . Il-kontribuzzjoni pożittiva tan-nefqa ffinanzjata mis-sovvenzjonijiet tal-Faċilità għall-Irkupru u r-Reżiljenza u fondi oħra tal-UE hija proġettata li tiżdied b’0,5 punti perċentwali tal-PDG. L-investiment iffinanzjat nazzjonalment huwa pproġettat li jipprovdi kontribuzzjoni ta’ kontrazzjoni ta’ 0,3 punti perċentwali tal-PDG
                  12
               . In-nefqa kurrenti primarja ffinanzjata fil-livell nazzjonali (netta tal-miżuri diskrezzjonarji ta’ dħul) hija proġettata li tipprovdi kontribuzzjoni espansjonarja ta’ 1,8 punti perċentwali tal-PDG.
            
            
               (17)Il-kwalità tal-miżuri baġitarji tal-Istati Membri tidher li hija importanti b’mod partikolari. Ir-riformi strutturali fiskali li għandhom l-għan li jtejbu l-kompożizzjoni tal-baġits nazzjonali jistgħu jappoġġaw it-tkabbir potenzjali, joħolqu spazju fiskali tant meħtieġ u jgħinu biex tiġi żgurata s-sostenibbiltà fiskali fit-tul, anki fid-dawl tat-tibdil fil-klima u l-isfidi tas-saħħa. Min-naħa tad-dħul, il-kriżi tal-COVID-19 saħħet l-importanza tar-riformi favur sistemi ta’ dħul pubbliku aktar effiċjenti u aktar ġusti. Fuq in-naħa tan-nefqa sar saħansitra aktar kruċjali li jiżdiedu l-livell u l-kwalità ta’ investimenti sostenibbli u li jsaħħu t-tkabbir, b’mod konsistenti mal-objettivi tat-tisħiħ tal-potenzjal tat-tkabbir, tar-reżiljenza ekonomika u soċjali u tat-tranżizzjoni doppja ekoloġika u diġitali. Il-Pjanijiet ta’ Rkupru u Reżiljenza se jippermettu li l-kompożizzjoni tal-baġits nazzjonali titjieb.
            
            
               (18)Skont il-pjanijiet baġitarji tal-programm fuq terminu medju, id-defiċit tal-gvern estiż huwa ppjanat li jonqos minn 4,0 % fl-2023 għal 2,2 % tal-PDG fl-2024. Id-defiċit tal-gvern estiż huwa ppjanat li ma jibqax jaqbeż it-3 % tal-PDG fl-2024.
            
            
               Fuq il-bażi tal-programm, il-pożizzjoni fiskali kumplessiva — inkluż ukoll l-impatt fuq id-domanda aggregata minn investiment iffinanzjat mill-baġits nazzjonali kif ukoll tal-UE, speċjalment il-Faċilità għall-Irkupru u r-Reżiljenza — hija kkalkulata li tkun +2,1 % tal-PDG fl-2023 u fl-2024 bħala medja. Il-kontribuzzjoni pożittiva tan-nefqa ffinanzjata mis-sovvenzjonijiet tal-Faċilità għall-Irkupru u r-Reżiljenza u fondi oħra tal-UE hija pproġettata li tonqos b’0,1 punti perċentwali tal-PDG. L-investiment iffinanzjat nazzjonalment huwa pproġettat li jipprovdi kontribuzzjoni ta’ kontrazzjoni ta’ 0,1 punti perċentwali tal-PDG
                  13
               . In-nefqa kurrenti primarja ffinanzjata fil-livell nazzjonali (netta tal-miżuri diskrezzjonarji ta’ dħul) hija proġettata li tipprovdi kontribuzzjoni ta’ kontrazzjoni ta’ 1,9 punti perċentwali tal-PDG.
            
            
               L-istima attwali tat-tkabbir potenzjali nominali medju fuq 10 snin hija ta’ 5¼ %
                  14
               . Madankollu, din l-istima ma tinkludix l-impatt tar-riformi li huma parti mill-Pjan għall-Irkupru u r-Reżiljenza u li jistgħu jagħtu spinta lit-tkabbir potenzjali tal-Litwanja.
            
            
               (19)Il-proporzjon tad-dejn tal-gvern estiż huwa ppjanat li jibqa’ fil-livell ta’ 57,9 % tal-PDG fl-2023 u fl-2024. Fit-terminu medju l-Litwanja mistennija tiffaċċja riskji medji ta’ sostenibbiltà fiskali
                  15
               .
            
         
         
            
               (20)Fid-dawl tal-grad ta’ inċertezza li attwalment għadu eċċezzjonalment għoli, jenħtieġ li l-gwida tal-politika fiskali tibqa’ predominantement kwalitattiva u tinkludi xi element differenzjat kwantifikat bħala parti mill-gwida fuq terminu medju. Jenħtieġ li fl-2022 tiġi pprovduta gwida kwantifikata aktar preċiża għas-snin ta’ wara jekk sa dak iż-żmien il-grad ta’ inċertezza jkun naqas b’mod suffiċjenti.
            
            
               Il-Kunsill ivvaluta l-Programm ta’ Stabbiltà tal-2021 u s-segwitu mil-Litwanja għar-Rakkomandazzjoni tal-Kunsill tal-20 ta’ Lulju 2020.
            
            
                B’DAN JIRRAKKOMANDA LIL-LITWANJA BIEX: 
            
            
               1.Fl-2022 tibqa’ żżomm pożizzjoni fiskali ta’ sostenn, inkluż l-impuls ipprovdut mill-Faċilità għall-Irkupru u r-Reżiljenza, u tippreserva l-investiment iffinanzjat fil-livell nazzjonali. Iżżomm it-tkabbir tan-nefqa kurrenti ffinanzjata fuq livell nazzjonali taħt kontroll.
            
            
               2.Meta l-kundizzjonijiet ekonomiċi jkunu jippermettu, issegwi politika fiskali mmirata lejn il-ksib ta’ pożizzjonijiet fiskali prudenti f’terminu medju u tiżgura s-sostenibbiltà fiskali f’terminu medju. Fl-istess ħin ittejjeb l-investiment biex tingħata spinta lill-potenzjal tat-tkabbir. 
            
            
               3.Tagħti attenzjoni partikolari lill-kompożizzjoni tal-finanzi pubbliċi, kemm fuq in-naħa tad-dħul kif ukoll fuq in-naħa tan-nefqa tal-baġit, u lill-kwalità tal-miżuri baġitarji, biex tiżgura rkupru sostenibbli u inklużiv. Tagħti prijorità lill-investiment sostenibbli u li jsaħħaħ it-tkabbir, speċjalment dak li jsostni t-tranżizzjoni ekoloġika u diġitali. Tagħti prijorità lir-riformi strutturali fiskali li jgħinu biex jipprovdu finanzjament għall-prijoritajiet tal-politika pubblika u jikkontribwixxu għas-sostenibbiltà fit-tul tal-finanzi pubbliċi, inkluż billi jiġu msaħħa l-kopertura, l-adegwatezza, u s-sostenibbiltà tas-sistemi tas-saħħa u tal-protezzjoni soċjali għal kulħadd.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                  
                        ĠU L 209, 2.8.1997, p. 1.
                  
               
               
                  
                     (2)
                  
                  
                        Il-klawżola, kif inhu stipulat fl-Artikoli 5(1), 6(3), 9(1) u 10(3) tar-Regolament (KE) 1466/97 u l-Artikoli 3(5) u 5(2) tar-Regolament (KE) 1467/97, tiffaċilita l-koordinazzjoni tal-politiki baġitarji fi żminijiet ta’ reċessjoni ekonomika severa.
                  
               
               
                  
                     (3)
                  
                  
                        Il-Komunikazzjoni tal-Kummissjoni lill-Kunsill dwar l-attivazzjoni tal-klawżola liberatorja ġenerali tal-Patt ta’ Stabbiltà u Tkabbir, Brussell, 20.3.2020, COM(2020) 123 final.
                  
               
               
                  
                     (4)
                  
                  
                        Il-Komunikazzjoni tal-Kummissjoni dwar l-Istrateġija Annwali għat-Tkabbir Sostenibbli tal-2021, Brussell, 17.9.2020, COM(2020) 575 final.
                  
               
               
                  
                     (5)
                  
                  
                        Ir-Rakkomandazzjoni tal-Kunsill tal-20 ta’ Lulju 2020 dwar il-Programm Nazzjonali ta’ Riforma tal-Litwanja u li tagħti opinjoni tal-Kunsill dwar il-Programm ta’ Stabbiltà tal-2020 tal-Litwanja, ĠU C 282, 26.8.2020, p. 95.
                  
               
               
                  
                     (6)
                  
                        Wara l-approvazzjoni mill-Kunsill Ewropew, l-adozzjoni finali mill-Kunsill għadha pendenti. It-test miftiehem mill-Grupp tal-Euro fis-16 ta’ Diċembru 2020 jinsab fuq: 
                  https://data.consilium.europa.eu/doc/document/ST-14356-2020-INIT/mt/pdf
               
               
                  
                     (7)
                  
                  
                        
                     ĠU
                      L 57, 18.2.2021, p. 17.
                  
               
               
                  
                     (8)
                  
                  
                        Il-Komunikazzjoni tal-Kummissjoni lill-Kunsill — Sena mit-tifqigħa tal-COVID-19: rispons tal-politika fiskali, Brussell, 3.3.2021, COM(2021) 105 final.
                  
               
               
                  
                     (9)
                  
                  
                        Il-Komunikazzjoni tal-Kummissjoni dwar il-Koordinazzjoni tal-Politika Ekonomika fl-2021: biex tingħeleb il-COVID-19, ikun appoġġat l-irkupru u tkun modernizzata l-ekonomija tagħna, Brussell, 2.6.2021, COM(2021) 500 final.
                  
               
               
                  
                     (10)
                  
                        B’mod partikolari, it-tifrix tal-investiment fuq erba’ snin użat fil-parametru referenzjarju għan-nefqa ma jippermettix li jiġi vvalutat kif suppost l-appoġġ fiskali għall-irkupru pprovdut mill-investimenti ffinanzjati fil-livell nazzjonali.
               
               
                  
                     (11)
                  
                        Sinjal negattiv tal-indikatur jikkorrispondi għal eċċess tat-tkabbir fin-nefqa primarja meta mqabbel mat-tkabbir ekonomiku fit-terminu medju, li jindika politika fiskali espansjonarja.
               
               
                  
                     (12)
                  
                        Nefqa kapitali oħra ffinanzjata nazzjonalment hija pproġettata li tipprovdi kontribuzzjoni newtrali.
               
               
                  
                     (13)
                  
                        In-nefqa kapitali l-oħra ffinanzjata nazzjonalment hija proġettata li tipprovdi kontribuzzjoni ta’ kontrazzjoni ta’ 0,1 punti perċentwali tal-PDG.
               
               
                  
                     (14)
                  
                        Kif ikkalkolat mill-Kummissjoni skont il-metodoloġija miftiehma b’mod komuni.
               
               
                  
                     (15)
                  
                        Ara d-Dokument ta’ Ħidma tal-Persunal tal-Kummissjoni — Statistical Annex providing background data relevant for the assessment of the 2021 Stability and Convergence Programmes.